《酬耿天骘见寄》
宋代·郭祥正

我思昔人言，处世犹大梦。尘编堆床头，抚事聊一诵。

兴衰系时运，贾谊尔何恸。又思东方朔，为鼠知不用。

谁怜胯下儿，能领百万众。势去竞诋排，功成乃歌颂。

人情岂相远，此理古今共。桓桓耿夫子，策射金榜中。

老彼涧底松，未作明堂栋。暂来令句曲，寻仙造深洞。

摩挲瑶琪花，借问谁所种。开落既忘年，一奏熏风弄。

诗言此归隐，不恋五斗俸。何时定挂冠，我愿为仆从。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。